Document ID: 31999R1547

Uredba Komisije (ES) št. 1547/1999
z dne 12. julija 1999
o postopkih nadzora iz Uredbe Sveta (EGS) št. 259/93 za pošiljke nekaterih vrst odpadkov v nekatere države za katere se Sklep OECD C(92)39 final ne uporablja
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 259/93 z dne 1. februarja 1993 o nadzorovanju in kontroli pošiljk odpadkov znotraj Evropske skupnosti, v Skupnost in iz nje [1], kakor je bila nazadnje spremenjena z Uredbo Komisije (ES) št. 2408/98 [2], in zlasti člena 17(3) Uredbe,
po posvetovanju z zadevnimi namembnimi državami,
(1) ker se člen 1(3)(a) Uredbe Sveta (EGS) št. 259/93 ne uporablja za pošiljke odpadkov, ki so namenjene izključno za predelavo in so navedene v Prilogi II k isti uredbi, kakor je bila ta priloga spremenjena z Odločbo Komisije 98/368/ES [3], razen kakor je med drugim določeno v členih 17(1), (2) in (3);
(2) ker je v skladu s členom 17(1) Uredbe (EGS) št. 259/93 Komisija vsem državam, za katere ne velja Sklep Sveta OECD C(92) 39 final z dne 30. marca 1992 o nadzoru čezmejnega premeščanja odpadkov za predelavo, sporočila seznam odpadkov, vsebovanih v Prilogi II k navedeni uredbi; ker je Komisija zaprosila za potrditev, da za takšne odpadke v namembni državi ne velja nadzor, ali za navedbo, v kolikšni meri naj za odpadke veljajo kontrolni postopki, ki veljajo za Prilogo III ali IV k navedeni uredbi, ali postopek iz člena 15 Uredbe;
(3) ker so nekatere države navedle, da bi za takšne odpadke moral veljati eden od teh kontrolnih postopkov; ker je Komisija v skladu s členom 17(3) Uredbe (EGS) št. 259/93 sprejela Odločbo 94/575/ES z dne 20. julija 1994 o določitvi kontrolnega postopka v skladu z Uredbo Sveta (EGS) št. 259/93 v zvezi z določenimi pošiljkami odpadkov v določene države, ki niso članice OECD [4];
(4) ker nekatere države članice OECD še ne uporabljajo Sklepa OECD C(92) 39 final, a jo v prihodnosti morda bodo;
(5) ker so nekatere nadaljnje tretje države prav tako navedle, da bi morali uporabljati enega od kontrolnih postopkov, določenih v Uredbi (EGS) št. 259/93;
(6) ker je Komisija sporočila prošnje teh tretjih držav odboru, ustanovljenemu skladno s členom 18 Direktive Sveta 75/442/EGS z dne 15. julija 1975 o odpadkih [5], kakor je bila nazadnje spremenjena z Odločbo Komisije 96/350/ES [6];
(7) ker morajo biti skladno s členom 17(3) Uredbe (EGS) št. 259/93 v primeru, da se takšni odpadki nadzorujejo v namembni državi ali da na zahtevo takšne države velja za izvoz takšnih odpadkov v tisto državo kontrola, takšni odpadki predmet kontrole;
(8) ker je primerno vse te izvozne dogovore za navedene države posodobiti, združiti v enem besedilu ter zaradi jasnosti in pravne varnosti sestaviti seznam tistih vrst odpadkov, za katere ne veljajo kontrolni postopki; ker mora biti Odločba 94/575/ES zato razveljavljena;
(9) ker je po členu 39 Četrte konvencije AKP-ES, podpisane v Loméju dne 15. decembra 1989 [7], pošiljanje odpadkov iz prilog I in II Baselske konvencije o nadzoru čezmejnega premeščanja nevarnih odpadkov in njihovega odlaganja, ki je bila sklenjena v imenu Skupnosti s Sklepom Sveta 93/98/EGS [8], v države AKP prepovedano; ker so lahko nekateri zgoraj navedeni nevarni odpadki navedeni v Prilogi II k Uredbi (EGS) št. 259/93; ker mora biti zato in zaradi upoštevanja mednarodnih obveznosti Skupnosti jasno določeno, da je pošiljanje takšnih odpadkov v države AKP prepovedano,
SPREJELA NASLEDNJO UREDBO:
Člen 1
1. Kontrolni postopek, ki se uporablja za odpadke, navedene v Prilogi III k Uredbi (EGS) št. 259/93, se uporablja za izvoz v države, navedene v Prilogi A k tej uredbi, za tiste skupine odpadkov, navedene v Prilogi II k Uredbi (EGS) št. 259/93, ki so določene tudi v Prilogi A.
2. Kontrolni postopek, ki se uporablja za odpadke, navedene v Prilogi IV k Uredbi (EGS) št. 259/93, se uporablja za izvoz v države, navedene v Prilogi B k tej uredbi, za tiste skupine odpadkov, navedene v Prilogi II k Uredbi (EGS) št. 259/93, ki so določene tudi v Prilogi B.
3. Kontrolni postopek iz člena 15 Uredbe (EGS) št. 259/93 se uporablja za izvoz v države, navedene v Prilogi C k tej uredbi, za tiste skupine odpadkov, navedene v Prilogi II k Uredbi (EGS) št. 259/93, ki so določene tudi v Prilogi C.
4. Brez upoštevanja točk (b) do (e) člena 1(3) Uredbe (EGS) št. 259/93 ali člena 11 Uredbe se ne uporablja nobenega kontrolnega postopka za izvoz v države, navedene v Prilogi D k tej uredbi, za tiste skupine odpadkov, navedene v Prilogi II k Uredbi (EGS) št. 259/93, ki so določene tudi v Prilogi D.
5. Ko država članica OECD, ki je navedena v Prilogi A, B in/ali C in za katero ob začetku veljavnosti te uredbe ne velja Sklep OECD C(92)39 final, izvaja naveden sklep OECD, se ta uredba za tisto državo ne uporablja več.
Člen 2
Določbe člena 1 veljajo brez poseganja v prepovedi, določene v Četrti konvenciji AKP-ES, v zvezi s pošiljanjem odpadkov v države AKP.
Člen 3
Odločba 94/575/ES se s tem razveljavi.
Člen 4
Ta uredba začne veljati trideseti dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. julija 1999

Labels: 3
5
20